NDR มั่นใจรายได้ปีนี้เข้าเป้าพันลบ. เดินหน้ารุกขยายฐานลูกค้าเพิ่ม
NDR มั่นใจรายได้ปีนี้เข้าเป้าพันลบ. รุกขยายฐานลูกค้าเพิ่ม พร้อมจัดงบ 50 ลบ. ลงทุนระบบออโตเมชั่น หวังลดต้นทุน-เพิ่มประสิทธิภาพผลิต
9 ก.ค. 2561

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี. รับเบอร์ จำกัด (มหาชน)  หรือ NDR เปิดเผยว่า สำหรับแผนธุรกิจในครึ่งปีหลังบริษัทฯยังคงเดินหน้าขยายฐานลูกค้าทั้งในประเทศและต่างประเทศ โดยคาดว่าสัดส่วนรายได้ปีนี้จะแบ่งเป็นในประเทศ 50% และต่างประเทศ 50% ซึ่งรายได้จากต่างประเทศจะมาจากอินเดียและมาเลเซียเป็นหลัก
“ตลาดต่างประเทศยังมีศักยภาพการเติบโตได้ดี โดยมีกำลังซื้ออย่างต่อเนื่อง สามารถขยายตัวได้ดี ขณะที่ตลาดในประเทศเราได้มีการทำการตลาดมากยิ่งขึ้น โดยจัดโปรโมชั่นต่างๆ เพื่อกระตุ้นการซื้อให้เพิ่มขึ้น” นายชัยสิทธิ์ กล่าว
นอกจากนี้ ในครึ่งปีหลังบริษัทฯทุ่มงบ 30-50 ล้านบาท สำหรับลงทุนด้านระบบออโตเมชั่นตามแผนงานที่วางไว้ โดยขณะนี้อยู่ระหว่างติดตั้งเครื่องจักร ซึ่งการลงทุนครั้งนี้  เพื่อลดต้นทุนการผลิต และเพิ่มประสิทธิภาพการผลิต โดยบริษัทฯมีเป้าหมายที่จะลดการใช้แรงงานลงให้ได้ 30-50% ของแรงงานปัจจุบัน ซึ่งจะเป็นการเพิ่มความสามารถในการทำกำไรของบริษัทฯได้ในอนาคต
พร้อมกันนี้ บริษัทฯมั่นใจว่ารายได้ในปีนี้จะเติบโตมาอยู่ที่ระดับ 1,000 ล้านบาท หรือเพิ่มขึ้น 20% จากปีก่อนที่มีรายได้อยู่ที่ 830 ล้านบาท หลังจากบริษัทฯได้ดำเนินงานตามแผนงานที่วางไว้ และบริษัทฯจะรับรู้รายได้จาก Fung Keong Rubber Manufactory (Malaya) Sdn. Bhd. (FKRMM) ที่ประเทศมาเลเซีย FKRMM เข้ามาสนับสนุนอีกด้วย